Marciniszyn voitti vuonna 2001 Puolan nuorten mestaruuden 400 metrillä. Kaksi vuotta myöhemmin hän voitti maansa alle 23-vuotiaiden mestaruuden ja Birminghamin MM-hallikilpailuissa hän juoksi 4 × 400 metrin viestijuoksussa alun perin neljänneksi sijoittuneessa Puolan joukkueessa. Myöhemmin joukkue nousi kuitenkin Jerome Youngin ja Yhdysvaltain joukkueen hylkäyksen jälkeen kolmanneksi. Vuonna 2004 hän voitti Puolan mestaruuden 400 metrillä. Vuonna 2005 hän karsiutui Madridin sisäratojen EM-kisoissa 400 metrin alkuerissä ajalla 46,89. Myöhemmin samana vuonna hän voitti Puolan mestaruuden, mutta karsiutui Helsingin MM-kisoissa alkuerissä ajalla 45,97. Seuraavana vuonna hän voitti Puolan sisäratojen mestaruuden. Moskovan sisäratojen MM-kisoissa Marciniszyn karsiutui 400 metrin välierissä, mutta oli samoissa kisoissa mukana Puolan joukkueessa, joka voitti MM-hopeaa 4x400 metrin viestijuoksussa. Myöhemmin samana vuonna hän voitti Puolan mestaruuden ja karsiutui Göteborgin EM-kisojen välierissä ajalla 45,96.